Κανονισμός (ΕΚ) αριθ. 189/2001 της Επιτροπής
της 30ής Ιανουαρίου 2001
για την τροποποίηση του κανονισμού (ΕΚ) αριθ. 1771/96 για τις λεπτομέρειες εφαρμογής των ειδικών μέτρων για τον εφοδιασμό των γαλλικών υπερποντίων διαμερισμάτων όσον αφορά το λυκίσκο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3763/91 του Συμβουλίου, της 16ης Δεκεμβρίου 1991, για ειδικά μέτρα που αφορούν ορισμένα γεωργικά προϊόντα στα γαλλικά υπερπόντια διαμερίσματα(1), όπως τροποποιήθηκε τελευταία από τον κανονισμό (ΕΚ) αριθ. 2826/2000(2), και ιδίως το άρθρο 2 παράγραφος 6,
Εκτιμώντας τα ακόλουθα:
(1) Ο κανονισμός (ΕΚ) αριθ. 1771/96 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 2797/1999(4), έχει καθορίσει τις ποσότητες του προβλεπόμενου ισοζυγίου εφοδιασμού των γαλλικών υπερποντίων διαμερισμάτων για το λυκίσκο, που απαλλάσσονται δασμού κατά την εισαγωγή ή κοινοτικής ενισχύσεως όταν προέρχονται από την υπόλοιπη Κοινότητα, καθώς και το ποσό της ενισχύσεως. Πρέπει να καθοριστούν οι εν λόγω ποσότητες για την περίοδο από 1ης Ιανουαρίου έως 31 Δεκεμβρίου 2001.
(2) Ο παρών κανονισμός θα τεθεί σε ισχύ μετά τη λήξη της προθεσμίας που τάσσεται για την υποβολή των αιτήσεων πιστοποιητικών εντός του Ιανουαρίου 2001. Προκειμένου να αποφευχθεί διακοπή του εφοδιασμού των ΥΓΔ, θα πρέπει να προβλεφθεί παρέκκλιση από το άρθρο 4 παράγραφοι 1 και 2 του κανονισμού (ΕΚ) αριθ. 1771/96 και να επιτραπεί, για τον μήνα αυτόν και μόνο, η υποβολή των αιτήσεων πιστοποιητικών στο διάστημα των πέντε εργάσιμων ημερών που ακολουθεί την έναρξη ισχύος του παρόντος κανονισμού, και να καθορισθεί ως προθεσμία για την έκδοση των πιστοποιητικών στο διάστημα των δέκα εργάσιμων ημερών που ακολουθεί την έναρξη ισχύος του παρόντος κανονισμού.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης λυκίσκου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 του κανονισμού (ΕΚ) αριθ. 1771/96 αντικαθίσταται από το ακόλουθο κείμενο:
"Άρθρο 1
Για την εφαρμογή του άρθρου 2 του κανονισμού (ΕΟΚ) αριθ. 3763/91, η ποσότητα των προβλέψεων εφοδιασμού με λυκίσκο που εμπίπτει στους κωδικούς ΣΟ 1210 και 1302 13 00, που επωφελείται της απαλλαγής από το δασμό κατά την εισαγωγή στα υπερπόντια γαλλικά διαμερίσματα ή της κοινοτικής ενίσχυσης για τα προϊόντα προέλευσης από τις υπόλοιπες χώρες της Κοινότητας, ορίζεται σε 15 τόνους για την περίοδο από 1ης Ιανουαρίου έως 31 Δεκεμβρίου 2001. Η ποσότητα αυτή κατανέμεται σύμφωνα με το παράρτημα.
Οι γαλλικές αρχές δύνανται να τροποποιήσουν την κατανομή αυτή, στο πλαίσιο της καθορισμένης συνολικής ποσότητας. Στην περίπτωση αυτή, πληροφορούν την Επιτροπή για την εν λόγω τροποποίηση."
Άρθρο 2
Κατά παρέκκλιση του άρθρου 4 παράγραφος 1 του κανονισμού (ΕΚ) αριθ. 1771/96, για τον Ιανουάριο 2001, υποβάλλονται στην αρμόδια αρχή οι αιτήσεις πιστοποιητικών εντός 5 εργασίμων ημερών μετά την έναρξη ισχύος του παρόντος κανονισμού.
Κατά παρέκκλιση του άρθρου 4 παράγραφος 2 του κανονισμού (ΕΚ) αριθ. 1771/96, για τον Ιανουάριο 2001, τα πιστοποιητικά εκδίδονται εντός δέκα εργασίμων ημερών μετά την έναρξη ισχύος του παρόντος κανονισμού.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Ιανουαρίου 2001.